钦定古今图书集成/明伦汇编/氏族典/第462卷 > 《廖用贤尚友录》 > 顾锡畴
## 钦定古今图书集成/明伦汇编/氏族典/第462卷 > 《廖用贤尚友录》 > 顾锡畴

按《明外史顾锡畴传》：“锡畴，字九畴，昆山人。万历四十
七年进士，改庶吉士，授检讨。天启四年，魏忠贤势大
炽，锡畴典试福建，程策大有讥刺，忠贤党遂指为东
林，削籍。崇祯初，召复故官，历迁国子祭酒。省亲归，乞
在籍终养母。服除，起少詹事，进詹事，拜礼部左侍郎。
杨嗣昌疏请抚流寇，有‘乐天者保天下’”及善战服上
刑语。锡畴抗言此诸侯交邻事，称引不伦，与嗣昌大
忤，嗣昌秉政，会驸马都尉王昺有罪，锡畴拟轻典，嗣
昌构之，遂削其籍。十五年，廷臣交荐，起为南京礼部
左侍郎。福王立，进本部尚书。温体仁之卒也，特谥文
忠。而文震孟、罗喻义、姚希孟、吕维皆不获谥。锡畴
言：“体仁得君行政，其负先帝罪大。乞将《文忠》之谥或
削、或改，而谥震孟诸臣，庶天下有所劝惩。”报可。遂谥
诸人，削体仁谥。而御史张孙振力颂体仁功，请复故
谥，诋锡畴持论偏、居官狼籍；遂勒致仕。南都失守，锡
畴乡邑亦破；时遭父丧，间关赴闽。唐王命以故官，力
辞不拜。寓居温州江心寺。总兵贺君尧挞辱诸生；锡
畴将论劾，君尧夜使人杀之。